Kommissionens forordning (EF) nr. 716/2001

af 10. april 2001

om ændring af forordning (EF) nr. 2789/1999 om handelsnormer for spisedruer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 2826/2000(2), særlig artikel 2, stk. 2, og

ud fra følgende betragtninger:

(1) Bilaget til Kommissionens forordning (EF) nr. 2789/1999 af 22. december 1999 om handelsnormer for spisedruer(3) indeholder bestemmelser om størrelsessortering, præsentation og mærkning af spisedruer.

(2) For at skabe overskuelige forhold på verdensmarkedet bør bestemmelserne revideres. De normer for spisedruer, som De Forenede Nationers Økonomiske Kommission for Europa anbefaler, blev for nylig ændret for at gøre det muligt at blande spisedruer af sorterne rød Chasselas og hvid Chasselas i samme kasse og at anvende en særlig mærkning, når druerne er dyrket i væksthus og derfor er omfattet af særlige størrelsesbestemmelser, og for at præcisere visse bestemmelser om detailsalgsemballager.

(3) Flere nye sorter er for tiden ved at blive udviklet. De bør derfor anføres på en sortsliste, der vedlægges EF-normerne for spisedruer af sorter med store og små druer.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

I bilaget til forordning (EF) nr. 2789/1999 foretages følgende ændringer:

1) I afsnit III (Bestemmelser vedrørende størrelsessortering) affattes fjerde afsnit således: "For alle klasser gælder, at der i hver detailsalgsemballage af nettovægt på højst 1 kg tillades en klase, som vejer under mindstevægten, for at nå op på den anførte vægt, såfremt klasen opfylder alle øvrige krav til den angivne klasse."

2) I afsnit V (Bestemmelser vedrørende præsentation), del A (Ensartethed), affattes andet afsnit således: "For spisedruer i detailsalgsemballager af nettovægt på højst 1 kg kræves det ikke, at klaserne skal være af samme sort og oprindelse."

3) I afsnit V (Bestemmelser vedrørende præsentation), del A (Ensartethed), indsættes følgende efter tredje afsnit: "For sorten Chasselas er det af dekorationsmæssige grunde tilladt at anbringe klaser med druer af anden farve i kassen."

4) I afsnit VI (Bestemmelser vedrørende mærkning), del B (Produktets art), indsættes: "- I givet fald fra væksthus."

5) I tillægget, del 2, litra a) (Sorter med store druer), indsættes følgende sorter:

"Danuta" efter "Danlas"

"Isa" efter "Imperial Napoleon"

"Ora" efter "Olivette noire"

"Prima" efter "Planta Nova".

6) I tillægget, del 2, litra b) (Sorter med små druer), indsættes sorten "Exalta" efter "Delizia di Vaprio".

7) I afsnit IV (Bestemmelser vedrørende tolerancer) affattes del B således: "B. Størrelsestolerancer

i) Klasse 'Ekstra' og I

10 % efter vægt af klaser, der ikke opfylder mindstevægten for denne klasse, men som opfylder mindstevægten for klassen umiddelbart under

ii) Klasse II

10 % efter vægt af klaser, der ikke opfylder mindstevægten for denne klasse, men som vejer mindst 75 g."

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den første dag i den første måned efter ikrafttrædelsen.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. april 2001.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 328 af 23.12.2000, s. 2.

(3) EFT L 336 af 29.12.1999, s. 13.